קורי ג'וזף

קורי אפרם ג'וזף (באנגלית: Cory Ephram Joseph; נולד ב-20 באוגוסט 1991) הוא כדורסלן קנדי המשחק בעמדת הרכז. מאז 2011 משחק ג'וזף בנבחרת הכדורסל של קנדה. ג'וזף נולד בטורונטו שבפרובינציית אונטריו, קנדה, וגדל בעיר פיקרינג הסמוכה. אביו דייוויד היה כדורסלן בעברו, ולאחר מכן אימן קבוצות תיכון, קבוצות מכללות וקבוצות מקצועיות בליגת העל הקנדית. לצד אחיו דאבו, ועם אביו כעוזר מאמן הקבוצה, הוליך ג'וזף את קבוצת התיכון בה שיחק לשתי אליפויות בליגת התיכונים הרביעית של אונטריו. בגיל 16 עזב את משפחתו ועבר לאקדמיית הכדורסל "פינדלי פרפ" שבהנדרסון, נבדה, בה שיחק לצד אייברי בראדלי וטריסטן תומפסון, חברו הקרוב. בסיום שנתו האחרונה בתיכון נבחר להשתתף במשחק מקדונלד'ס אול-אמריקן היוקרתי, וזכה בתחרות השלשות שהתקיימה במסגרת האירוע. לאחר לימודיו התיכוניים בחר ג'וזף ללמוד באוניברסיטת טקסס באוסטין, בה חזר לשתף פעולה עם תומפסון. בעונתו היחידה במכללה השתתף בכל 36 המשחקים של קבוצתו, ורשם ממוצעים של 10.4 נקודות, 3.6 ריבאונדים ו-3.0 אסיסטים למשחק. ג'וזף נבחר על ידי סן אנטוניו ספרס בבחירה ה-29 בדראפט ה-NBA לשנת 2011. יחד עם ג'וזף הצטרף לספרס הרכז האוסטרלי פאטי מילס, שהתחרה איתו על דקות משחק כמחליפו של טוני פארקר לכל אורך תקופתו בקבוצה. בשתי עונותיו הראשונות בסן אנטוניו שותף ג'וזף ב-29 ו-28 משחקים בלבד, בהתאמה, ושיחק לסירוגין גם בקבוצת הבת של הספרס מליגת הפיתוח - אוסטין טורוס. בעונת 2012/2013 נבחר להשתתף במשחק האולסטאר של ליגת הפיתוח, לאחר שהשיג ממוצעים של 19.4 נקודות ו-5.5 אסיסטים למשחק, אך נעדר מהמשחק עצמו בשל פציעה. בעונת 2013/2014 נכנס ג'וזף באופן קבוע לרוטציה של הספרס, כששיחק ב-68 משחקים, ועזר לקבוצה לזכות באליפות ה-NBA. בסיום עונת 2014/2015 עבר לטורונטו, עיר הולדתו, כשחתם בקבוצת טורונטו ראפטורס על חוזה ל-4 עונות עבור כ-30 מיליון דולר. בטורונטו הפך ג'וזף למחליפו הראשון של קייל לאורי, והציג בעונתו הראשונה בקבוצה ממוצעי שיא של 8.5 נקודות ו-3.1 אסיסטים ב-25.6 דקות למשחק. באותה עונה קבעו הראפטורס את מאזן הניצחונות הטוב בתולדות הקבוצה, 56-26, שהציב אותם במקום השני באזור המזרח (אחרי קליבלנד). בפלייאוף 2016 ניצחה טורונטו את שתי הסדרות הראשונות, לראשונה בתולדות המועדון, ובגמר המזרח הפסידה לקליבלנד בתוצאה 4-2. ב-14 ביולי 2017, לאחר שנתיים בטורונטו, נשלח ג'וזף בטרייד לאינדיאנה פייסרס בתמורה לזכויות הדראפט של אמיר פרלדזיץ'. ב-6 ביולי 2019 חתם ג'וזף על חוזה בסקרמנטו קינגס. במרץ 2021 הועבר ג'וזף (יחד עם שתי בחירות דראפט עתידיות) בטרייד לדטרויט פיסטונס, תמורת דלון רייט. ג'וזף יצג לראשונה את נבחרת קנדה באליפות אמריקה עד גיל 19 לשנת 2007, ולאחר מכן באליפות העולם עד גיל 19 לשנת 2009, בה הפסידה קנדה לארצות הברית בשלב רבע הגמר. שנתיים לאחר מכן הצטרף לנבחרת הבוגרת של קנדה באליפות אמריקה 2011, ובטורניר הבא, בשנת 2013, הוביל את קלעי נבחרתו עם 16.1 נקודות למשחק. את שני הטורנירים סיימה נבחרת קנדה במקום השישי. באליפות אמריקה 2015 לקח ג'וזף תפקיד קטן יותר בקבוצה בעקבות הצטרפותו של הכוכב הצעיר אנדרו ויגינס, והציג ממוצעים של 9.9 נקודות ו-5.7 אסיסטים למשחק. במשחק על מדליית הארד מול נבחרת מקסיקו קלע ג'וזף את סל הניצחון, שהעניק לקנדה את הניצחון בתוצאה 87-86. בטורניר גביע העולם בכדורסל 2019 היה ג'וזף הקלעי השני של הקנדים עם ממוצע של 15.0 נקודות למשחק, אך נבחרתו סיימה במקום ה-21 בלבד. מדיה וקבצים בנושא קורי ג'וזף בוויקישיתוף קורי ג'וזף, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN סטטיסטיקות משחק מקדונלד'ס אול-אמריקן 2010, באתר realgm.com רשימת הנבחרים בדראפט 2011, באתר basketball-reference.com סטטיסטיקות הקריירה של ג'וזף בליגת הפיתוח, באתר basketball-reference.com ג'וזף חותם על חוזה בטורונטו, באתר espn.com דף המועדון של הראפטורס, באתר basketball-reference.com אינדיאנה פייסרס מצרפת את ג'וזף, באתר הרשמי של הקבוצה, 14 ביולי 2017 ג'וזף חותם על חוזה בסקרמנטו, באתר הקבוצה, 6 ביולי 2019 דף השחקן, באתר של פיב"א סיכום המשחק בין נבחרות קנדה ומקסיקו, באתר sportsnet.ca פרופיל בגביע העולם 2019, באתר פיב"א